b'\n_START_ARTICLE_\nPiramida, Maribor\n_START_SECTION_\nZgodovina\n_START_PARAGRAPH_\nVse do leta 1784 je na gri\xc4\x8du stal mariborski zgornji grad - Marchpurg oziroma Marburg. Prvi\xc4\x8d je bil omenjen leta 1164 v 12. stoletju. V prevodu pomeni Marburg grad v marki ali mejni grad. Zgradili so ga zato, da bi se obvarovali pred Mad\xc5\xbeari, ki so takrat napadali na\xc5\xa1e kraje. Leta 1528 je grad pogorel. Okoli leta 1560 so ga obnovili v renesan\xc4\x8dnem stilu, nato pa do leta 1790 poru\xc5\xa1ili. Iz ostankov materiala so postavili kamnito piramido, ki je dala gri\xc4\x8du tudi ime. Od gradu pa sta ostala okop s strmim nasipom in vodnjak brez venca. Vrh okopa stoji klasicisti\xc4\x8dna kapela iz leta 1821 s kamnitim Marijinim kipom. Napis na spominski plo\xc5\xa1\xc4\x8di v kapeli pri\xc4\x8da o tem, da je prvotno piramido leta 1821 uni\xc4\x8dila strela, grof Henrik Brandis pa je dal postaviti kapelo v spomin na lokacijo starega gradu. Gri\xc4\x8d so pred imenom Piramida imenovali razli\xc4\x8dno: od \xc2\xbbmons castri\xc2\xab\xc2\xa0do \xc2\xbbder Purgperg\xc2\xab\xc2\xa0v 13. in 14. stoletju._NEWLINE_\xc5\xa0e danes vidimo na Piramidi jame, luknje, itd., ki so jih izkopali ljudje iz tistih \xc4\x8dasov.'